THCOM พุ่ง 13% โบรกฯชี้ “ดีลรัฐบาล-พาร์ทเนอร์ดาวเทียม LEO-ธุรกิจใหม่” หนุน
THCOM พุ่ง 13% โบรกฯแนะ “ซื้อ” ชูเป้า 13.40 บ. อานิสงส์ปัจจัยบวกรอบด้าน “ดีลรัฐบาล-พาร์ทเนอร์ดาวเทียม LEO-ธุรกิจใหม่” หนุนพลิกมีกำไรในระยะกลาง อีกทั้งยังได้ปัจจัยหนุนจากต้นทุนที่ลดลงของไทยคม 4 และ 6
7 ก.ย. 2564

ผู้สื่อข่าวรายงานว่าวันนี้ (7 ก.ย. 2564)  ราคาหุ้นบริษัท ไทยคม จำกัด (มหาชน) หรือ THCOM ณ เวลา 12.25 น. อยู่ที่ระดับ 11.80 บาท เพิ่มขึ้น 1.40 บาท หรือ 13.46% โดยทำจุดสูงสุดที่ 12.00 บาท และทำจุดต่ำสุดที่ 10.30 บาท ด้วยมูลค่าการซื้อขาย 539.66 ล้านบาท
 
บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (31 ส.ค. 2564) โดยทางฝ่ายวิจัยมองว่าหลายๆปัจจัยบวกจะเป็นตัวหนุนกำไรและ Valuation ของ THCOM ในระยะกลาง-ยาว ไม่ว่าจะเป็นประเด็นดีลกับ NT และการประมูลดาวเทียมหลังจากได้บอร์ดกสทช. ใหม่ ซึ่งคาดจะเกิดขึ้นในครึ่งแรกปี 2565 โดยรวมบริษัทตั้งเป้าการพลิกเป็นกำไรในระยะกลางจาก 3 ปัจจัยคือ (1) ธุรกิจหลักหากได้รับดีลที่ดีจากรัฐบาล (2) พาร์ทเนอร์ของดาวเทียม LEO จะทำให้อุปสรรคในอนาคตเปลี่ยนมาเป็นโอกาส และ (3) โอกาสของธุรกิจใหม่ที่จะเกิดขึ้นหลังจากการผ่านกฎหมายอวกาศ อีกทั้งยังได้ปัจจัยหนุนจากต้นทุนที่ลดลงของไทยคม 4 และ 6
อย่างไรก็ดียังคงคำแนะนำ“ซื้อ” ราคาเป้าหมาย 13.40 บาท โดยมีทั้งปัจจัยหนุนระยะสั้น –กลาง-ยาว รออยู่นั่นเอง
 
 
 